Erään viinialan nimityksen tuote-eritelmän vakiomuutoksen hyväksymistä koskevan tiedonannon julkaiseminen (komission delegoidun asetuksen (EU) 2019/33 17 artiklan 2 ja 3 kohta)

(2020/C 44/08)

Tämä tiedonanto julkaistaan komission delegoidun asetuksen (EU) 2019/33 (1) 17 artiklan 5 kohdan mukaisesti.

VAKIOMUUTOKSEN HYVÄKSYNNÄN TIEDOKSI ANTAMINEN

”Savennières Roche aux Moines”

PDO-FR-A0982-AM01

Tiedonannon päivämäärä: 14. marraskuuta 2019

HYVÄKSYTYN MUUTOKSEN KUVAUS JA PERUSTELUT

1. Maantieteellinen alue

Korvataan eritelmän I luvun IV kohdan 1 alakohdassa virke ”Viinirypäleet on korjattava ja viiniytettävä sekä viini valmistettava ja jälkikäsiteltävä seuraavan Maine-et-Loiren departementin kunnan alueella:” seuraavasti: ”Kaikkien tuotantovaiheiden on tapahduttava maantieteellisellä alueella, joka vuoden 2018 virallisen geokoodin mukaan käsittää seuraavan Maine-et-Loiren departementin kunnan:”. Lisätään myös virke seuraavasti: ”Kartat, joissa esitetään maantieteellisen alueen rajat, ovat saatavilla tuotteiden alkuperää ja laatua valvovan kansallisen laitoksen (Institut national de l’origine et de la qualité, INAO) verkkosivustolla.”

Maantieteellistä aluetta koskevan kohdan ehdotetulla sanamuodolla pyritään yksinkertaistamaan esitysmuotoa ja poistamaan epäselvyydet vaiheiden (viiniytys, tuotanto, kypsytys jne.) määrittelyssä.

Toimituksellinen muutos: Hallinnollisten yksiköiden uudessa luettelossa otetaan huomioon kuntaliitokset ja muut hallintoalueiden muutokset, jotka on toteutettu tuote-eritelmän hyväksymisen jälkeen. Oikeusvarmuuden vuoksi luettelossa otetaan huomioon voimassa oleva virallinen geokoodi, jonka Ranskan tilasto- ja taloustutkimusinstituutti (INSEE) päivittää vuosittain. Maantieteellisen alueen rajat eivät muutu lainkaan.

Mainittakoon lisäksi, että INAO:n verkkosivustolla on saatavilla maantieteellistä aluetta koskevia karttoja, joiden tarkoituksena on tehostaa yleisölle tiedottamista.

Yhtenäisen asiakirjan 6 kohtaa (Maantieteellinen alue) muutetaan vastaavasti.

2. Välittömässä läheisyydessä sijaitseva alue

Korvataan 1 luvun IV kohdan 3 alakohdassa oleva kuntien luettelo seuraavasti:

Beaulieu-sur-Layon, Chaudefonds-sur-Layon, Rochefort-sur-Loire, Val-du-Layon (liitoskunnan Saint-Aubin-de-Luigné entinen alue)

Näin voidaan ottaa huomioon eritelmän viimeisimmän version jälkeen toteutetut kuntaliitokset. Välittömässä läheisyydessä sijaitsevan alueen rajat eivät muutu lainkaan.

Yhtenäisen asiakirjan 9 kohtaa (Lisäedellytykset) muutetaan vastaavasti.

3. Sadonkorjuukielto

Eritelmän 1 luvun VII kohdan 1 alakohdan a alakohdasta poistetaan virke ”Sadonkorjuun aloituspäivä vahvistetaan Ranskan maatalous- ja merikalastuslain D. 645-6 §:n säännösten mukaisesti”.

Sadonkorjuun aloituspäivää ei tarvitse enää vahvistaa, koska toimijoilla on nykyisin käytössään useita välineitä, joiden avulla ne voivat arvioida rypäleiden kypsyyttä erittäin tarkasti. Kullakin toimijalla on käytössään useita laitteita ja välineitä, omia tai yhteiskäytössä olevia, joiden avulla voidaan määrittää tarkasti kunkin lohkon paras mahdollinen sadonkorjuun aloituspäivä tuotantotavoitteiden mukaan.

Muutos ei vaikuta yhtenäiseen asiakirjaan.

4. Käymishuoneen kapasiteetti

Korvataan 1 luvun IX kohdan 1 alakohdan e alakohdasta virke ”Kullakin toimijalla on oltava viininvalmistukseen tarkoitettu käymishuone, jonka kapasiteetti on vähintään 1,4 kertaa viinitilan viiden viimeksi kuluneen vuoden keskituotos.” virkkeellä ”Kullakin toimijalla on oltava viininvalmistukseen tarkoitettu käymishuone, jonka kapasiteetti on vähintään 1,4 kertaa viimeksi kuluneiden viiden vuoden aikana viiniytetty keskimääräinen määrä.”

Eritelmässä viitattiin (hehtolitroina tai kuutiometreinä ilmoitetun) määrän sijaan tuotokseen eli sadon kokoon jaettuna tuotantoalalla (ilmoitetaan esimerkiksi hehtolitroina hehtaarilta). Ehdotetulla muutoksella voidaan korjata tämä määrien epäjohdonmukaisuus muuttamatta sisältöä (vähintään 1,4 kertaa tilan edellisinä markkinointivuosina viiniyttämä keskimääräinen määrä).

Muutos ei vaikuta yhtenäiseen asiakirjaan.

5. Yhteys maantieteelliseen alueeseen

Lisätään sana ”Agricole” ilmaisuun ”Société Agricole et Industrielle d’Angers”, sillä kyseisen julkaisun nimi oli puutteellinen ja nimi korjataan ehdotetulla oikaisulla.

Yhtenäisen asiakirjan yhteyttä maantieteelliseen alueeseen koskevaa 8 kohtaa muutetaan vastaavasti.

6. Tietojen kirjaaminen

Korvataan 2 luvun II kohdan 3 alakohdassa oleva ilmaisu ”potentiaalinen” ilmaisulla ”luonnollinen”.

Anjou Saumurin alueen kaikissa tuote-eritelmissä käytetyn sanamuodon mukaisesti ilmaisu ”luonnollinen alkoholipitoisuus tilavuusprosentteina” korvaa ilmaisun ”potentiaalinen alkoholipitoisuus” tai viittaukset ”alkoholiprosenttiin”. Muutoksilla parannetaan eritelmien luettavuutta. Tietojen kirjaamista koskevien säännösten yhdenmukaistamisella pyritään helpottamaan tarkastussuunnitelman laatimista ja rekisterien valvontaa.

Muutos ei vaikuta yhtenäiseen asiakirjaan.

7. Tärkeimmät valvottavat seikat

Lukua 3 on tarkistettu sen varmistamiseksi, että Anjou Saumurin alueen eritelmissä mainitut tärkeimmät valvottavat seikat on muotoiltu johdonmukaisesti.

Muutos ei vaikuta yhtenäiseen asiakirjaan.

YHTENÄINEN ASIAKIRJA

1. Tuotteen Nimi

Savennières Roche aux Moines

2. Maantieteellisen merkinnän tyyppi

SAN – Suojattu alkuperänimitys

3. Rypäletuotteiden luokat

1. Viini

4. Viinin/viinien kuvaus

Viinit ovat kuohumattomia kuivia, puolimakeita tai makeita valkoviinejä, joilla on seuraavat analyyttiset ominaisuudet: – kuivissa viineissä luonnollinen alkoholipitoisuus on vähintään 12,5 % tilavuusprosenttia – muissa viineissä luonnollinen alkoholipitoisuus on vähintään 15,5 % tilavuusprosenttia – käymisen jälkeen kuivissa viineissä käymiskykyisten sokereiden (glukoosi ja fruktoosi) pitoisuus on enintään 4 grammaa litraa kohden. Käymisen jälkeen puolimakeissa viineissä käymiskykyisten sokereiden (glukoosi ja fruktoosi) pitoisuus on enintään 30 grammaa litraa kohden. – Haihtuvien happojen pitoisuus, kokonaishappopitoisuus ja kokonaisrikkidioksidipitoisuus ovat unionin sääntelyn mukaisia. Viinit ovat useimmiten kuivia valkoviinejä. Niiden vaaleankeltainen väri, jossa esiintyy joskus vihreitä häivähdyksiä, on harvinaisen hienostunut. Hienossa ja monimuotoisessa tuoksussa kukkeat aromit yhdistyvät usein hedelmäisempiin vivahteisiin, joita hiven mineraalisuutta edelleen korostaa. Suutuntuma on runsas ja miellyttävä, ja siinä on eloisuutta, joka häivyttää tuhtia vaikutelmaa. Kun satovuosi mahdollistaa jalohomeen kehittymisen, tuottajille tarjoutuu tilaisuus valmistaa ikääntymiskelpoisia viinejä, joiden käymiskykyisistä sokereista jalostuu ajan myötä harmaahomeen (Botrytis cinerea) kehittymisestä johtuva erityinen ja monimuotoinen bukee.

YLEISET ANALYYTTISET OMINAISUUDET Kokonaisalkoholipitoisuus enintään (til.-%) Todellinen alkoholipitoisuus vähintään (til.-%) 11,5 Vähimmäishappopitoisuus Enimmäishappopitoisuus (milliekvivalenttia/litra) Kokonaisrikkidioksidipitoisuus (milligrammaa/litra)

5. Viininvalmistusmenetelmät

a. Olennaiset viininvalmistusmenetelmät

Erityinen viininvalmistusmenetelmä

Viinirypäleet murskataan puristimessa kokonaisina.

Jatkuvatoimiset puristimet on kielletty.

Väkevöiminen on kielletty. Sadon tai viinin lämpökäsittely, jossa lämpötila on alle –5 °C tai yli 40 °C, on kielletty. Alkoholin osittainen poistaminen viinistä on kielletty. Puupalojen käyttö on kielletty. Edellä esitettyjen määräysten lisäksi viininvalmistusmenetelmien on oltava unionin tasolla sekä Ranskan maatalous- ja merikalastuslaissa (Code rural et de la pêche maritime) asetettujen velvoitteiden mukaisia.

Viinejä kypsytetään ainakin sadonkorjuuvuotta seuraavan vuoden kesäkuun 15. päivään asti.

Viljelykäytäntö

Viiniköynnösten istutustiheys on vähintään 5 000 köynnöstä hehtaarilla. Köynnösrivien välinen etäisyys saa olla enintään 2 metriä, ja köynnösten välisen etäisyyden samalla rivillä on oltava alle 1 metriä. Viiniköynnökset leikataan viimeistään 30. huhtikuuta yhdistettynä juoksija-ja kannusleikkauksena siten, että köynnökseen jää enintään 10 silmua, – tai Royat-leikkauksena siten, että köynnökseen jää enintään 12 silmua. Fenologisessa vaiheessa, jossa lehtiä on 11 tai 12, satovuonna hedelmää tuottavien oksien lukumäärä köynnöksessä on enintään 8.

Tukilangoitetun lehvistön korkeus on vähintään 0,6 kertaa rivien välinen etäisyys, ja tukilangoitetun lehvistön korkeus mitataan lehvistön alareunasta, jonka korkeudeksi on määritetty vähintään 0,40 metriä maanpinnasta, katkaisun yläreunaan, jonka korkeudeksi määritetään vähintään 0,20 metriä tukilangoituksen ylimmän langan yläpuolella.

Keinokastelu on kielletty.

Rypäleet korjataan käsin valikoimalla ainakin 2 terttua kustakin köynnöksestä. Viininkorjuukoneen käyttö on kielletty.

Ruuvikuljettimella varustettujen vaunujen on kielletty.

b. Enimmäistuotokset

Kuivat viinit

35 hehtolitraa/ha

Puolimakeat ja makeat viinit

30 hehtolitraa/ha

6. Rajattu maantieteellinen alue

Kaikkien tuotantovaiheiden on tapahduttava maantieteellisellä alueella, joka vuoden 2018 virallisen geokoodin mukaan käsittää seuraavan Maine-et-Loiren departementin kunnan: Savennières.

7. Pääasiallinen rypälelajike

Chenin B

8. Yhteyden/yhteyksien kuvaus

1. Maantieteellistä aluetta koskevat tiedot

a) Yhteyden kannalta merkitykselliset luontoon liittyvät tekijät

”Roche aux Moinres” on kuuluisa paikka tarkistetun alkuperäisnimityksen ”Savennières” alueella. Tätä Angers’sta noin 12 kilometriä länteen sijaitsevaa aluetta on aina pidetty kyseisen tarkistetun alkuperänimityksen lippulaivana. Kallionkielekkeinen kukkula on jyrkkä ja teräväkärkinen, osa Loiren aluetta dominoivaa Armorican perustaa. Sitä reunustavat idässä ”Coulée de Serrant” ja lännessä ”les Forgesin” suuntaan avautuva laakso, joka erottaa sen ”Moulin du Guén” kukkulasta. Sen pinta-ala on noin 35 hehtaaria. Kukkulan yläosa viettää lievästi etelään päin. Rinne jyrkentyy kukkulan juurella ja lännessä kohti ”Moulin du Guétä”.

Geologiset muodostumat ovat osa Armorican ylänköä. Maaperä koostuu pääasiassa liuskeisista ja murenevista liuskeista, jotka ovat muodostuneet myöhäisordoviikkikauden ja varhaisdevonikauden välillä. Paikallisesti ilmenee vulkaanisia juonia, joiden alkuperäinen hapan materiaali on tuottanut ryoliitteja. Yhdessä kohdassa kukkulaa kova kallio on paljastunut silmiin pistävällä tavalla ja antanut nimensä kyseiselle paikalle. Ylätasangon reunassa sijaitsevalle muutamalla lohkolla maaperä on ohuelti kvaternäärikauden lentohiekan peitossa. Rinteillä emäkallio on useimmiten hyvin lähellä pintaa. Maaperä on yleensä ohutta, melko vähäravinteista ja hyvin sorapitoista. Maaperän läpäisevyys on merkittävä ja vedenpidätyskyky heikko.

Roche aux Moines -alueen ilmasto on Anjoun viinialueen kaltaista, tyypiltään valtamerellistä. Lännessä sijaitseva Les Maugesin ylänkö lieventää ilmaston valtamerellistä piirrettä föhn-ilmiön ansiosta. Keskimääräinen vuotuinen sademäärä on 600 millimetriä, mikä on tyypillistä kostealta tuulelta suojatulle alueelle, kun Les Maugesin kukkuloilla sademäärä on yli 800 millimetriä. Tämä sateisuusero on vieläkin selvempi viiniköynnöksen kasvukaudella, erityisesti kesäkuusta alkaen aina sadonkorjuuseen saakka. Vuotuiset keskilämpötilat ovat suhteellisen korkeat (noin 12 °C). Nämä piirteet vahvistuvat mesoilmastotasolla. Jyrkät etelärinteet saavat ihanteellisesti auringonvaloa, alentavat ilman kosteutta ja takaavat ilman vaihtumisen lohkoilla.

Loirejoki hoitaa tarkasti tehtävänsä lämmönsäätelijänä vallitsevien tuulien alaisilla lähirinteillä ja ylläpitää korkeaa yölämpötilaa. Joella on tärkeä merkitys myös harmaahomeen (Botrytis cinerea) kehittymiselle, sillä se aiheuttaa olennaisen tärkeitä aamusumuja sadonkorjuuaikana.

b) Yhteyden kannalta merkitykselliset inhimilliset tekijät

Nimi ”Roche aux Moines” juontuu 1100-luvulta, ja sitä on käytetty keskeytyksettä noista ajoista lähtien. Se tuli käyttöön, kun ritari Buhardin tila annettiin vuoden 1130 tienoilla Saint-Nicolas d’Angers’n luostarin munkeille, jotka istuttivat paikalle viiniköynnöstä. Ensimmäinen niin kutsutuista Bouvinesin taisteluista käytiin 2. heinäkuuta 1214. Ludvig VIII:n joukot löivät englantilaiset ritarit, joiden liikkumista runsas viiniköynnöskasvusto hidasti. ”Roche aux Moinesin” rinne jäi luostarin omaisuudeksi, ja viininviljely jatkui siellä uskonnollisiin tarpeisiin aina Ranskan vallankumoukseen asti. Tuolloin tämä arvostettu paikka siirtyi omistajille, joiden tavoitteena oli laatuviinien tuotanto.

Pierre Guillory (1796–1878) janosi jatkuvasti edistystä ja löi vahvan leimansa viinitarhojen kehitykseen. Teknisistä uutuuksista kiinnostunut ja tulostensa jakamisesta innostunut Guillory edisti ”Roche aux Moinesin” mainetta. Hän rakensi rinteelle pengermiä, joihin hän oli tutustunut Genevenjärven rannoilla. Guillory kokeili niin ikään tukilangoitusta rautalangalla ja liuskekivisellä paaluperustuksella, mikä edisti viinilajikkeen Chenin B terttujen ilmankiertoa. Hän tutki myös rikin käyttöä ja silmujen ennenaikaista poistoa. Muutkin tuottajat omaksuivat nopeasti hänen tutkimustuloksensa rypäleiden sadonkorjuutekniikoiden ja puristuksen aloilla. Guillory kirjoitti vuonna 1861 julkaisussa ”Bulletin de la Société Agricole et Industrielle d’Angers” seuraavasti: ”Sadonkorjuu tapahtuu harvoja poikkeuksia lukuun ottamatta lokakuussa, koska on todettu, että rypäleet ovat silloin mahdollisimman kypsiä ja että ainakin neljännes niistä on mädäntyneitä.” Guilloryn toteamus vahvisti samalla Odartin kreivin havainnon vuodelta 1845, jolloin viimeksi mainittu kirjoitti lajikkeiden hoitoa koskevassa julkaisussaan ”Traité des cépages”: ”Lisäksi on todettava, että lajike kannattaa korjata vasta ylikypsänä, esimerkiksi pyhäinpäivän tienoilla. Tuolloin sateet ovat pehmentäneet rypäleen kuoren ja se alkaa halkeilla.” Tuottajat ymmärsivät täällä varsin pian, mitä hyötyä on tämän viljelylajikkeen myöhäisestä korjuusta, jonka yhteydessä kiinnitetään erityistä huomiota jokaiseen terttuun.

2. Tietoja tuotteen laadusta ja ominaispiirteistä

Viinit ovat useimmiten kuivia valkoviinejä.

Niiden vaaleankeltainen väri, jossa esiintyy joskus vihreitä häivähdyksiä, on harvinaisen hienostunut. Hienossa ja monimuotoisessa tuoksussa kukkeat aromit yhdistyvät usein hedelmäisempiin vivahteisiin, joita hiven mineraalisuutta edelleen korostaa. Suutuntuma on runsas ja miellyttävä, ja siinä on eloisuutta, joka häivyttää tuhtia vaikutelmaa.

Kun satovuosi mahdollistaa jalohomeen kehittymisen, tuottajille tarjoutuu tilaisuus valmistaa ikääntymiskelpoisia viinejä, joiden käymiskykyisistä sokereista jalostuu ajan myötä harmaahomeen (Botrytis cinerea) kehittymisestä johtuva erityinen ja monimuotoinen bukee.

3. Syy- ja seuraussuhteet

Tämän Loiren yläpuolella sijaitsevan jyrkän kukkulan erityisiä ominaispiirteitä, joihin kuuluvat muun muassa sorapitoiset ja lohkareiset maalajit, voidaan parhaiten hyödyntää juuri viiniköynnösten kasvatuksessa. Lajike chenin B on tällä rinteellä ihannepaikallaan, varsinkin kun ihminen koulii sitä hyvin (leikkaus lyhyeksi, 30 hehtolitraksi hehtaarilta vahvistettu tuotos, tarkka sadonkorjuu rypäleterttujen huolellisen valinnan ansiosta). Ohutmaaperäinen pinnanmuodostus edellyttää lohkojen koneellista ylläpitoa tai lohkojen kasvipeitettä ja viiniköynnöksiä suojaavien tuotteiden valvottua annostelua, koska kyseiset tuotteet voivat tuhota aluskerrosta ja vaarantaa lohkojen tulevan käytön viininviljelyssä.

Käytännöt, erityisesti sadonkorjuu, ovat osoitus tuottajien kokemuksesta. Tuotoksen määrittely maaperän potentiaalin mukaan ja kaikkien väkevöintikäytäntöjen kieltäminen ovat todistus voimakkaasta halusta ylläpitää omaa identiteettiä. Tämän poikkeuksellisen valkoviinin ainutlaatuisuuden ylläpitäminen edellyttää erittäin suurta tarkkuutta sekä puristustekniikan, raaka-aineen kaikkien laatuominaisuuksien säilyttämisen että perinteisen viiniyttämisen osalta tuotteen lopullisten laatuominaisuuksien varmistamiseksi.

Vuonna 1956 Pierre Bréjoux kirjoitti Roche aux Moines -viineistä kirjassaan ”Les Vins de Loire” (Loiren viinit): ”Nämä ovat Loiren herroja ja valtiaita, jopa Ranskan rikkaan viininviljelykulttuurin huipentumia.” Tuottajat ovat tietoisia velvollisuudestaan varmistaa ja säilyttää tarkistetun alkuperänimityksen ”Savennières Roche aux Moines” laatu ja maine muuttumattomina ja lisäävät yhteisiä ponnistelujaan tehdäkseen tästä viinistä yhden Ranskan tuotannon jalokivistä.

9. Olennaiset lisäedellytykset (pakkaaminen, merkinnät, muut vaatimukset)

Välittömässä läheisyydessä sijaitseva alue

Oikeudellinen kehys:

EU:n lainsäädäntö

Lisäedellytyksen tyyppi:

Tuotantoa rajatulla maantieteellisellä alueella koskeva poikkeus

Edellytyksen kuvaus:

Välittömässä läheisyydessä sijaitseva alue koostuu viinin viiniyttämistä, valmistusta ja kypsytystä koskevan poikkeuksen mukaisesti vuoden 2018 virallisen geokoodin perusteella seuraavista Maine-et-Loiren departementin kunnista: Beaulieu-sur-Layon, Chaudefonds-sur-Layon, Rochefort-sur-Loire, Val-du-Layon (liitoskunnan Saint-Aubin-de-Luigné entinen alue).

Merkinnät

Oikeudellinen kehys:

Kansallinen lainsäädäntö

Lisäedellytyksen tyyppi:

Merkintöihin liittyvät täydentävät säännökset

Edellytyksen kuvaus:

Vapaaehtoiset merkinnät, joiden käyttöä jäsenvaltiot voivat unionin lainsäädännön perusteella säännellä, kirjoitetaan etiketteihin kirjaimin, jotka ovat mitoiltaan eli korkeudeltaan ja leveydeltään enintään kaksi kertaa niin suuret kuin kirjaimet, joilla tarkistettu alkuperänimitys kirjoitetaan.

Tarkistettuun alkuperänimitykseen voidaan lisätä maantieteellinen nimitys ”Val de Loire” eritelmässä vahvistettujen sääntöjen mukaisesti. Maantieteellinen nimitys ”Val de Loire” voidaan kirjoittaa kirjainkoolla, joka on korkeudeltaan ja leveydeltään enintään kaksi kolmasosaa kirjainkoosta, jolla tarkistettu alkuperänimitys kirjoitetaan;

Viinit, joiden käymiskykyisten sokereiden pitoisuus on vähintään 30 grammaa litraa kohden, on varustettava kaupallisissa asiakirjoissa, kuljetusasiakirjoissa ja etiketeissä viinin käymiskykyisten sokereiden (glukoosin ja fruktoosin) pitoisuutta vastaavalla merkinnällä ”puolimakea” tai ”makea” unionin sääntelyssä määritellyllä tavalla. Etiketeissä näiden tietojen on oltava samassa kentässä kuin tarkastettu alkuperänimitys.

Linkki eritelmään

https://info.agriculture.gouv.fr/gedei/site/bo-agri/document_administratif-24d5c8a6-052c-4f0b-83a4-14034aaad14c

(1) EYVL L 9, 11.1.2019, s. 2.